Deși concluziile din studiul întocmit de IPTANA trăgeau un semnal de alarmă, primii pași reali pentru rezolvarea situației au fost făcuți abia după 1989. Prin adresa nr. 64/54 col. 1990 a Direcției Regionale de Drumuri și Poduri Brașov se propunea ca traseul DN12C să fie mutat pe un aliniament nou, prin abandonarea tunelului vechi și execuția de la zero a unui alt tunel. Avantajele acestei idei erau că ar fi îndepărtat platforma drumului de valea cu versanți abrupți și adânci din aval și ar fi menținut deschisă circulația pe DN12C pe toată perioada execuției noului tunel, aceasta efectuându-se în continuare prin tunelul vechi. Pornind de la această adresă și analizând mai multe variante de traseu, institutul IPTANA a propus deplasarea spre amonte a axului drumului național cu maximum 45 m, variantă care a fost acceptată de Compania Națională de Autostrăzi și Drumuri Naționale, administratorul DN12C.